Document ID: 32014R1044

A BIZOTTSÁG 1044/2014/EU VÉGREHAJTÁSI RENDELETE
(2014. október 3.)
a 73/2009/EK tanácsi rendelet szerinti egyes közvetlen támogatási rendszerekre 2014-ben alkalmazandó költségvetési felső határok megállapításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (1) és különösen annak 51. cikke (2) bekezdésének első albekezdésére, 69. cikke (3) bekezdésének első albekezdésére, 72b. cikkének (2) bekezdésére, 123. cikke (1) bekezdésének első albekezdésére, 125b. cikkének (2) bekezdésére, 131. cikke (4) bekezdésének első albekezdésére és 142. cikkének c) pontjára,
mivel:
(1)
A 73/2009/EK rendelet III. címében előírt egységes támogatási rendszert 2014-ben alkalmazó tagállamokra vonatkozóan indokolt megállapítani az említett rendelet 52. és 53. cikke szerinti egyes támogatások 2014. évi költségvetési felső határát.
(2)
Azon tagállamok esetében, amelyek 2014-ben élnek a 73/2009/EK rendelet 69. cikkének (1) bekezdésében vagy 131. cikkének (1) bekezdésében biztosított lehetőséggel, indokolt megállapítani a 73/2009/EK rendelet III. címének 5. fejezete szerinti különleges támogatásra vonatkozó 2014. évi költségvetési felső határokat.
(3)
Azon tagállamok esetében, amelyek 2014-ben élnek a 73/2009/EK rendelet 72a. vagy 125a. cikkében biztosított lehetőséggel, indokolt megállapítani a 73/2009/EK rendelet III. címének 5a. fejezete és V. címének 2a. fejezete szerinti átcsoportosítással nyújtható támogatásra vonatkozó 2014. évi költségvetési felső határokat.
(4)
A 73/2009/EK rendelet 69. cikkének (4) bekezdése a 68. cikk (1) bekezdése a) pontjának i-iv. alpontjában, valamint a 68. cikk (1) bekezdésének b) és e) pontjában előírt, termeléshez kötött támogatási intézkedések finanszírozására felhasználható forrásokat az ugyanazon rendelet 40. cikkében említett nemzeti felső határ 6,5 %-ára korlátozza. Az egyértelműség érdekében indokolt, hogy a Bizottság közzétegye az érintett intézkedésekre vonatkozóan a tagállamok által bejelentett összegekből adódó felső határokat.
(5)
A 73/2009/EK rendelet 69. cikke (6) bekezdésének a) pontja értelmében az említett rendelet 69. cikkének (7) bekezdésének megfelelően kiszámított összegeket az 1120/2009/EK bizottsági rendelet (2) III. melléklete határozta meg. Az egyértelműség érdekében a Bizottságnak helyénvaló közzétennie a tagállamok által a 73/2009/EK rendelet 69. cikke (6) bekezdésének a) pontja szerinti felhasználás céljából a 2014. évre bejelentett összegeket.
(6)
Az egyértelműség érdekében helyénvaló közzétenni az egységes támogatási rendszerre vonatkozó - a 73/2009/EK rendelet 52., 53., 68. és 72a. cikkében említett kifizetésekre megállapított felső határoknak az ugyanazon rendelet VIII. melléklete szerinti felső határokból való kivonásával kiszámított - 2014. évi költségvetési felső határokat. A 73/2009/EK rendelet 68. cikkében előírt különleges támogatás finanszírozása céljából az említett mellékletben megállapított felső határokból kivonandó összeg a különleges támogatás tagállamok által bejelentett teljes összege és a különleges támogatás ugyanazon rendelet 69. cikke (6) bekezdésének a) pontja szerinti finanszírozása céljából bejelentett összegek közötti különbségnek felel meg. Ha az egységes támogatási rendszert végrehajtó valamely tagállam a 73/2009/EK rendelet 68. cikke (1) bekezdésének c) pontja szerinti támogatás nyújtása mellett dönt, a Bizottságnak bejelentett összeget be kell számítani az egységes támogatási rendszerre vonatkozó felső határba, mivel a támogatás a mezőgazdasági termelő rendelkezésére álló támogatási jogosultságok egy egységre jutó értékének és/vagy számának növelése formájában valósul meg.
(7)
Az éves pénzügyi kereteket indokolt a 73/2009/EK rendelet 123. cikke (1) bekezdésének megfelelően megállapítani azon tagállamok esetében, amelyek 2014-ben az említett rendelet V. címének 2. fejezete szerinti egységes területalapú támogatási rendszert alkalmazzák.
(8)
Az egyértelműség érdekében indokolt közzétenni a 73/2009/EK rendelet 126. cikke szerinti elkülönített cukortámogatás 2014. évi odaítélésének céljára az egységes területalapú támogatási rendszert alkalmazó tagállamok rendelkezésére álló pénzeszközöknek az e tagállamok bejelentései alapján rögzített felső összeghatárát.
(9)
Az egyértelműség érdekében indokolt közzétenni a 73/2009/EK rendelet 127. cikke szerinti elkülönített gyümölcs- és zöldségtámogatás 2014. évi odaítélésének céljára az egységes területalapú támogatási rendszert alkalmazó tagállamok rendelkezésére álló pénzeszközöknek az e tagállamok bejelentései alapján rögzített felső összeghatárát.
(10)
Az egyértelműség érdekében indokolt közzétenni a 73/2009/EK rendelet 129. cikke szerinti, a bogyós gyümölcsökre vonatkozó elkülönített támogatás 2014. évi odaítélésének céljára az egységes területalapú támogatási rendszert alkalmazó tagállamok rendelkezésére álló pénzeszközöknek az e tagállamok bejelentései alapján rögzített felső összeghatárát.
(11)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
(1) A 73/2009/EK rendelet 51. cikkének (2) bekezdésében említett, 2014-re vonatkozó költségvetési felső határokat e rendelet mellékletének I. szakasza állapítja meg.
(2) A 73/2009/EK rendelet 69. cikkének (3) bekezdésében és 131. cikkének (4) bekezdésében említett, 2014-re vonatkozó költségvetési felső határokat e rendelet mellékletének II. szakasza állapítja meg.
(3) A 73/2009/EK rendelet 68. cikke (1) bekezdése a) pontjának i-iv. alpontjában, valamint 68. cikke (1) bekezdésének b) és e) pontjában meghatározott támogatás tekintetében a 2014-re vonatkozó költségvetési felső határokat e rendelet mellékletének III. szakasza állapítja meg.
(4) A 73/2009/EK rendelet 68. cikkének (1) bekezdésében meghatározott különleges támogatás fedezésére a tagállamok által ugyanazon rendelet 69. cikke (6) bekezdése a) pontjának megfelelően felhasználható összegeket e rendelet mellékletének IV. szakasza állapítja meg.
(5) A 73/2009/EK rendelet 72b. és 125b. cikkében említett, 2014-re vonatkozó költségvetési felső határokat e rendelet mellékletének V. szakasza állapítja meg.
(6) A 73/2009/EK rendelet III. címében említett egységes támogatási rendszer tekintetében a 2014-re vonatkozó költségvetési felső határokat e rendelet mellékletének VI. szakasza állapítja meg.
(7) A 73/2009/EK rendelet 123. cikkének (1) bekezdésében említett éves pénzügyi keretek 2014. évi összegét e rendelet mellékletének VII. szakasza állapítja meg.
(8) Az elkülönített cukortámogatás 2014. évi odaítélése céljára a Cseh Köztársaság, Magyarország, Litvánia, Lengyelország, Románia és Szlovákia rendelkezésére álló - a 73/2009/EK rendelet 126. cikkében említett - pénzeszközök felső összeghatárát e rendelet mellékletének VIII. szakasza állapítja meg.
(9) Az elkülönített gyümölcs- és zöldségtámogatás 2014. évi odaítélése céljára a Cseh Köztársaság, Magyarország, Lengyelország és Szlovákia rendelkezésére álló - a 73/2009/EK rendelet 127. cikkében említett - pénzeszközök felső összeghatárát e rendelet mellékletének IX. szakasza állapítja meg.
(10) A 73/2009/EK rendelet 129. cikkében említett, a bogyós gyümölcsökre vonatkozó elkülönített támogatás 2014. évi odaítélése céljára Bulgária, Magyarország és Lengyelország rendelkezésére álló pénzeszközök felső összeghatárát e rendelet mellékletének X. szakasza állapítja meg.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 3-án.

Labels: 2
18
6